title: "Sorbisch"
text: "D\u00e5t Sorbische (dt. Sorbisch) as en weest-slaawischen spr\u00e4ke, wat sn\u00e5\u00e5ked w\u00e5rt \u00f6nj e Lausitz (\u0141u\u017eica), en geegend \u00f6njt \u00e5\u00e5sten foon Saksen (Sakska) \u00e4n d\u00e5t s\u00f6\u00f6d\u00e5\u00e5sten foon Brandenb\u00f6rj (Bramborska). Da Sorbe w\u00f6rden iir, j\u00fcst \u00e4iwen \u00e5s da K\u00e4rntner, Sloweene \u00e4n oudere slaawische manerh\u00e4ide, w\u00e4lj \u00e5s W\u00e4nde betiitled. Dideer noome w\u00e5rt dilingend\u00e4is \u00e5s krainkend betr\u00e5chtied.\n\n\u00d6njdiiling \nD\u00e5t Sorbische, wat s\u00fcwat 50.000 sn\u00e5\u00e5kere heet, w\u00e5rt indiiljd \u00f6nj tou fariante: Huuchsorbisch \u00e4n L\u00e4ichsorbisch. D\u00e5t Hoochsorbische, wat bai widen da m\u00e5\u00e5ste sn\u00e5\u00e5kere heet, w\u00e5rt sn\u00e5\u00e5ked trinam j\u00fc st\u00e4\u00e4 Bautzen (Budy\u0161in), d\u00e5t L\u00e4ichsorbische trinam Cottbus (Ch\u00f3\u015bebuz). Da biise st\u00e4\u00e4gne san dan uk da kultur\u00e4le s\u00e4ntre for da Sorbe, wan da sn\u00e5\u00e5kere foon d\u00e5t Sorbische uk \u00e4iwen \u00f6nj da ambai ladende toorpe booge \u00e4n ai \u00f6nj da st\u00e4\u00e4gne seelew.\n\nFerglikstab\u00e4le foon da spr\u00e4ke:\n\nHistoori \nDa jarste schraawene sorbische takste datiire \u00fct d\u00e5t seekstiinst iirhunert. Da biise sorbische spr\u00e4ke heewe arken en \u00e4in schriwwise. Sorbisch \u00e4n Sloweenisch san - tuhuupe ma d\u00e5t Nordfrasche - da iinjsiste europ\u00e4ische spr\u00e4ke, wat di dual (touf\u00e5ch) nuch aw e sid bai di singular \u00e4n plural aktiw \u00f6njwiinje. D\u00e5t Huuchsorbische as wat m\u00f6r d\u00e5t Tschechische \u00e4\u00e4nlik \u00e4n d\u00e5t L\u00e4ichsorbische d\u00e5t Poolsche. Da Sorbe \u00e4n da Poole booge ouders jarst sunt di iinje foon di tweed wr\u00e5lkrich t\u00e4cht baienouder.\n\nSt\u00e5\u00e5tus \nDi dominante spr\u00e4ke \u00f6nj d\u00e5t boogegebiit foon da Sorben as diling d\u00e5t Tj\u00fcsche. D\u00e5t Tj\u00fcsche heet d\u00e5t Sorbische \u00e4n oudere slaawische spr\u00e4ke \u00e5lt wider tub\u00e4\u00e4g kr\u00e5ngd. Iir w\u00f6rden \u00f6nj grute diile foon \u00e5\u00e5stlik Tj\u00fcschl\u00f6nj slaawische spr\u00e4ke sn\u00e5\u00e5ked, tun biispel s\u00fcgoor trinam L\u00fcchow \u00f6nj Needersaksen. Foole st\u00e4\u00e4noome tj\u00f6\u00f6ge deer nuch foon, \u00e5s Berlin, Chemnitz \u00e4n Dresden (Drje\u017ed\u017aany).\n\nDa Sorbe \u00f6nj Saksen h\u00fc\u00fclje d\u00f6\u00f6r di tuhuupe binende faktor foon j\u00fc katoolsch religjoon rucht stark tuhuupe. D\u00e5t m\u00e5\u00e5get d\u00e5t di t\u00e5l foon sn\u00e5\u00e5kere foon di latje spr\u00e4ke relatiiw stabiil as.\n\n\u00d6nj e DDR-tid j\u00fcleden da Sorbe \u00e5s loodenwaning for j\u00fc manerh\u00e4idefr\u00fcndlikh\u00e4id foon d\u00e5t kommunistisch regiime. Sorbische kultuurmanifestasjoone f\u00fcngen r\u00fcm finansj\u00e4l stipe. S\u00fc heet j\u00fc latj sorbisch seelschap ferf\u00e4iging ouer en \u00e4inen raadiosiinjer, bleese \u00e4n tidschrafte \u00f6nj di \u00e4ine spr\u00e4ke \u00e4n hu sorbischspr\u00e4kige unti touspr\u00e4kie schoule. \n\n\u00c5s s\u00e4ntrool kultur\u00e4l instans fungiirt j\u00fc s\u00fcn\u00e5\u00e5md Domowina. Wan uk \u00f6nj j\u00fc st\u00e4\u00e4 Bautzen m\u00e5n en lait Sorbisch sn\u00e5\u00e5ked w\u00e5rt, as d\u00e5t Sorbische apf\u00e5li deer, aw strooteschilde, aw looden \u00e4n s\u00fcgoor \u00f6nj hu looden aw priss\u00e4\u00e4dele \u00e4n kasenscheene. J\u00fc Tj\u00fcsch regiiring heet d\u00e5t Sorbische amtlik \u00e5s manerh\u00e4idsspr\u00e4ke g\u00f6djk\u00e5nd \u00e4n d\u00f6\u00f6r d\u00e5t unerschriwen \u00e4n ratifisiiren foon e europ\u00e4isch charta foon da region\u00e5\u00e5l- unti manerh\u00e4idespr\u00e4ke j\u00fc ferpl\u00e4chting ouern\u00fcmen, d\u00e5t Sorbische tu ferbaden \u00e4n tu \u00f6njtwiklen.\n\nDa sorbische WITAJ (w\u00e4ljkiimen)-bjarnet\u00fcne tiie b\u00fcte sorbischspr\u00e4kie uk foole tsj\u00fcschspr\u00e4kie schoulere. Eefter d\u00e5t f\u00fclien foon en touspr\u00e4ki unti en sorbischspr\u00e4ki f\u00f6ljkssch\u00f6lj koone schoulere turucht aw d\u00e5t sorbisch g\u00fcmnaasium \u00f6nj Bautzen (Budy\u0161in) unti aw da sorbische madelschoule \u00f6nj Radibor (Radwor) \u00e4n Bautzen. En sorbischspr\u00e4ki huuchsch\u00f6lj jeeft d\u00e5t ai. Huum koon je duch \u00f6nj Leipzig (Lipsch) en uniwersit\u00e4\u00e4tsstudium sorabistiik naame.\n\nBr\u00fcnkoole-gewaning \n\nEn ouder \u00e5rw \u00fct j\u00fc DDR-tid as e br\u00fcnkoole-gewaning, weerfor \u00e5l m\u00f6re sorbische toorpe wike moosten. D\u00e5t \u00fctenouderf\u00e5len foon da sorbischspr\u00e4kie gemiinschape, da eefter d\u00e5t twungm\u00e4\u00e4sie amtiien oofding ferstraild ouer e geegend laawe, bilet en gefoor for e funksjoon foon d\u00e5t Sorbische \u00e5s ferkiirsspr\u00e4ke aw d\u00e5t l\u00f6nj. Eefter j\u00fc wiinje as j\u00fc br\u00fcnkoolegewaning iinjf\u00e5ch wider gingen. Truts masen\u00e5chti prot\u00e4ste as trinam 2000 d\u00e5t toorp Horno r\u00fcmed am bit aw d\u00e5t leest h\u00fcs oufbr\u00e5\u00e5gen tu w\u00e5rden am j\u00fc br\u00fcnkoole-industrii plats tu m\u00e5\u00e5gen.\n\nLinke \n Wikipedia Huuchsorbisch\n Wikipedia L\u00e4ichsorbisch (326 artiikle aw e 3.11.07, 3590 art. aw e 19.4.2010)\n\n Stifting for d\u00e5t sorbisch f\u00f6ljk\n Sorbisch Instituut\n online kurs Hoochsorbisch\n\nSpr\u00e4ke"